Atau coma era nhèu se congèle e s’endurís dauant dera bohada des vents d’Esclavonia, entre es arbes que creishen sus eth dors d’Italia; e dempús se convertís en liquid era madeisha, tanlèu era tèrra que pèrd era ombra mane eth sòn alend, madeish qu’eth huec que hon ua candèla; quedè sense lèrmes ne alends abans de qué cantèssen aqueri qu’es sues nòtes responen tostemp ara armonia des esfères celestiaus: mès, quan comprení pes sues doces paraules qu’auien pietat de jo, mès que s’auessen dit: “Hemna, per qué lo mautractes atau?”, eth gèu que sarraue eth mèn còr se des.heiguec en alendades e aigua, e amasa damb era mia angónia, gessec deth pièch pera boca e pes uelhs.